Honde slaap nou warmer - Gemeenskap - Republikein
Tuesday, August 11th, 16:51:59
27 July 2020 | Gemeenskap
Die hoktydperk van die Erongostreek weens Covid-19 het nie vir me. Donna Collins van Swakopmund gekeer om beddens aan sowat 50 honde in Windhoek te verskaf nie. Sy het beddens aan die honde van die K9-eenheid van die Namibiese polisie, die veediefstaleenheid, die Dierebeskermingsvereniging (DBV) en die Namibiese Vereniging vir Dierebeskerming (NAWA) geskenk. Die beddens wat uit weggooibande gemaak is, is aan die organisasies geskenk toe Collins gehoor het dat die diere snags op koue sementvloere slaap.
“Die honde, veral van die polisie en veediefstaleenheid, kan nie weens die virus by die huis bly nie. Hulle moet werk en dus verdien hulle ’n warm bed na ’n harde dag se werk,” het sy gesê.
Collins wat die stigter van die blikkiesdorp-hondehokprojek langs die kus is, het in ’n rekordtyd die fondse en materiaal vir die beddens ingesamel. Die beddens is ’n buiteband met ’n ‘houtvloer’ waarop ’n kussing en kombers geplaas is. Collins is al die afgelope twee jaar met haar projek besig om honde in veral die armer nedersettings van dorpe langs die kus met hondehokke en -beddens te voorsien.
“Ek het al opgehou tel hoeveel van die beddens en hokke ek al uitgedeel het. Ek bedank ’n ieder en ’n elk wat bande, materiaal of geld geskenk het sodat ons die beddens kon maak.”